ঘাতক গাড়ি চিহ্নিত করা কী এত কঠিন? আমার তো মনে হয় এখনো তাতে রক্ত লেগে আছে। রক্ত না থাকুক যাদের হত্যা করেছে তাদের অভিশাপ লেগে আছে। কী এমন কঠিন কাজ, ৩ সাড়ে ৩টায় হানিফ পরিবহনের কোন গাড়ি ওখান দিয়ে প্রতিদিন যায়, তা জানতে কতক্ষণ? যেখান থেকে গাড়ি ছেড়েছে সে সিরিয়াল দেখলেই তো হয়। ৩ সাড়ে ৩টায় গুরুদাসপুরের রেজ্জুর মোড় কোন গাড়ি পাড় হয়। টাঙ্গাইলের এলেঙ্গার টিকিট কাউন্টার, যমুনা সেতু, সিরাজগঞ্জ, বনপাড়া রাস্তায় কাছিকাটার কাছে টোল প্লাজায় জিজ্ঞাসা করলেই পাওয়া যায়। আরও সহজ, কেয়া পরিবহনের পিছে পিছেই ছিল হানিফের সেই ঘাতক। ওইদিন কেয়া পরিবহনের আগেপিছে প্রতিদিন হানিফের কোন গাড়ি চলাচল করে, সেটা ধরতে কতক্ষণ? সংঘর্ষে কেয়া ও অথৈ পরিবহনের চালক নিহত হয়েছে কিন্তু হানিফের দানব তো নিহত বা ধরা পড়েনি। ওই দানব রাস্তায় থাকলে কোনো মানুষ, কোনো গাড়ি-ঘোড়া নিরাপদ নয়। তাই মানবতার স্বার্থে সাধারণ মানুষের নিরাপত্তার স্বার্থে তাকে অবশ্যই ধরা উচিত। হানিফ পরিবহন যদি নিজে থেকে দানবকে ধরে না দেয় তাহলে হানিফের সব গাড়ি বন্ধ করে দিলেই হয়।